Seno se kaya eng? Jesu o ne a bua mafoko ao mo Therong ya gagwe ya kwa Thabeng. Go ya ka dikishinare nngwe ya Baebele, lefoko la Segerika le le ranotsweng e le “go tlhobaela,” le ka kaya “tsela ya tlholego e motho a tsibogelang ka yone go humanega, tlala le mathata a mangwe a letsatsi le letsatsi.” Gantsi go tlhobaela go akaretsa go tshwenyega ka dilo tse di ka diregang mo isagweng. Ke ga tlholego e bile go siame go tshwenyega ka dilo tse re di tlhokang le ka botsogo jwa batho ba re ba ratang. (Bafilipi 2:20) Mme gone, fa Jesu a ne a re: “Lo se ka le ka motlha lwa tlhobaela,” o ne a gakolola balatedi ba gagwe gore ba tile go tshwenyega go sa tlhokege—poifo e e feteletseng kaga dilo tse di ka diregang kamoso, e leng se se ka re amogang boitumelo gone jaanong.—Mathaio 6:31, 34.